11 Na arĩ korũo no mũkirĩrĩrie ũrimũ mũnini ũrĩa ndĩ naguo. No rĩrĩ, nĩ mũrangirĩrĩria!2 Nĩ gũkorũo ndĩ na ũiru nĩ ũndũ wanyu, na nĩ ũiru wa ũngai, tondũ niĩ mwene nĩ ndaamwĩrĩire mũkaahikio nĩ mũthuri ũmwe, nĩwe Kristo, na ndĩrenda gũkaamũneana kũrĩ we mũrĩ gathirange.3 No ndĩ na guoya atĩ, o ta ũrĩa nyoka yahenereirie Hawa na wara wayo, meciria manyu mahota gũthũkio mũtigane na wĩhokeku na ũthingu ũrĩa wagĩrĩire Kristo.4 Nĩ gũkorũo mũndũ angĩũka amũhunjĩrie ũhoro wa Jesu ũngĩ tiga ũrĩa twamũhunjĩirie ũhoro wake, kana mwamũkĩre roho ũngĩ tiga ũrĩa mwaamũkĩrire, kana ũhoro mwega ũngĩ tiga ũrĩa mwetĩkĩrire, nĩ mwamũkagĩra mũndũ ta ũcio na ihenya.5 Tondũ nguona atĩ ndikĩrĩtwo na njĩra o na ĩrĩkũ nĩ atũmwo acio anyu ega mũno.6 No o na angĩkorũo ndirĩ ũhoti wa kwaria na njĩra njega, hatarĩ nganja nĩ ngoragwo na ũmenyo; na nĩ twamuonirie wega ũndũ ũcio na njĩra ciothe maũndũ-inĩ mothe.7 Kana hihi nĩ mehia ndekire ndenyihia nĩ getha inyuĩ mũtũũgĩrio, tondũ nĩ ndaamũhunjĩirie ũhoro ũrĩa mwega wa Ngai ngenete itekũmũrĩhia?8 Nĩ ta arĩ gũtunya ndaatunyire ciũngano iria ingĩ na njĩra ya gwĩtĩkĩra ũteithio wao nĩguo ndĩmũtungatĩre.9 No rĩrĩ, rĩrĩa ndaarĩ hamwe na inyuĩ na ngĩgĩa na mabataro, ndiatuĩkire mũrigo harĩ mũndũ o na ũrĩkũ, nĩ gũkorũo ariũ a Ithe witũ arĩa mookire kuuma Makedonia nĩ maaheire mabataro makwa na ũingĩ. Ĩni, nĩ ndegirĩrĩirie na njĩra ciothe ndigatuĩke mũrigo harĩ inyuĩ na no ngũthiĩ na mbere gwĩka ũguo.10 Hĩndĩ ĩrĩa yothe ũhoro wa ma wa Kristo ũgũkorũo thĩinĩ wakwa, ndigũtiga kwĩrahĩra ũndũ ũcio icigo-inĩ cia Akaia.11 Nĩkĩ? Hihi nĩ tondũ ndimwendete inyuĩ? Ngai nĩ oĩ atĩ nĩ ndĩmwendete.12 Ĩndĩ no ngũthiĩ na mbere gwĩka ũrĩa ndĩreka, nĩ getha njeherie kĩĩgwatio kĩa arĩa maracaria gĩtũmi gĩa kwĩiganania na ithuĩ maũndũ-inĩ marĩa merahagĩra.13 Nĩ gũkorũo andũ ta acio nĩ atũmwo a maheeni, aruti wĩra a maheeni, arĩa metuaga atũmwo a Kristo.14 Na ũcio ti ũndũ wa kũgegania tondũ o na Shaitani we mwene aikaraga agĩĩtuaga mũraika wa ũtheri.15 Na kwoguo ti ũndũ wa magegania ndungata ciake o nacio ingĩikara igĩĩtuaga ndungata cia ũthingu. No marigĩrĩrio ma cio magaakorũo maringaine o na ciĩko ciacio.16 O rĩngĩ ndĩroiga ũũ: Mũndũ o na ũrĩkũ ndagecirie atĩ ndĩ na ũrimũ. No o na mũngĩciria ũguo, mũkĩnjĩtĩkĩre ta mũndũ ũrĩ na ũrimũ, nĩ getha o na niĩ ndĩrahe hanini.17 Ũrĩa ndĩroiga rĩu, ndiroiga ngĩrũmĩrĩra kĩonereria kĩa Mwathani, no nĩ ta ũrĩa mũndũ ũrĩ na ũrimũ angiuga, mũndũ ũreraha eĩtĩkĩtie mũno.18 Tondũ andũ aingĩ nĩ mareraha na njĩra ya kĩĩmwĩrĩ-rĩ, niĩ o na niĩ nĩ ngwĩraha.19 Tondũ mũrĩ “ogĩ” mũno-rĩ, nĩkĩo mwamũkagĩra arĩa marĩ na ũrimũ mũkenete.20 Mwamũkagĩra mũndũ o wothe ũmũtuaga ngombo, mũndũ o wothe wanangaga indo cianyu, mũndũ o wothe ũmũtunyaga kĩrĩa mũrĩ nakĩo, mũndũ o wothe wĩtũũgagĩria harĩ inyuĩ, na mũndũ o wothe ũmũgũthaga ũthiũ.21 Ũguo ndoiga nĩ wa gũtũconorithia, tondũ ithuĩ no tuoneke ta tũtarĩ na hinya.No arĩa angĩ mangĩka maũndũ na ũcamba—na ndĩraria na ũrimũ—o na niĩ ingĩka maũndũ na ũcamba.22 Hihi o nĩ Ahibirania? O na niĩ ndĩ Mũhibirania. Hihi o nĩ Aisiraeli? O na niĩ ndĩ Mũisiraeli. Hihi o nĩ rũciaro rwa Iburahimu? O na niĩ ndĩ wa rũciaro rwa Iburahimu.23 Hihi o nĩ ndungata cia Kristo? Ngũcokia ta mũgũrũki, niĩ nĩ ndĩmakĩrĩte: Nĩ ndutĩte wĩra kũmakĩra, ngohwo njera maita maingĩ kũmakĩra, ngahũũrũo maita maingĩ, na ngakuhĩrĩria kũũragwo maita maingĩ.24 Ndanahũũrũo maita matano iboko mĩrongo ĩtatũ na kenda nĩ Ayahudi,25 maita matatũ ngĩhũũrũo na iboko, riita rĩmwe ngĩhũũrũo na mahiga, maita matatũ ngĩthũkĩrũo nĩ meri, na hĩndĩ ĩmwe ngĩraara na ngĩtinda iria-inĩ;26 ndanakorũo ng’endo-inĩ kaingĩ, ngona ũgwati ngĩringa njũũĩ, ũgwati wa atunyani, ũgwati wa andũ a rũrĩrĩ rwitũ, ũgwati wa andũ a ndũrĩrĩ, ngona ũgwati itũũra-inĩ, werũ-inĩ, iria-inĩ, ngona ũgwati ndĩ gatagatĩ-inĩ ka andũ arĩa metuaga ariũ a Ithe witũ,27 ngaruta wĩra wa mĩnoga na ngehinyanĩrĩria, ngaraara kaingĩ itarĩ toro, ngahũta na nganyota, na ngakorũo heho-inĩ itarĩ na gĩa kwĩhumba.28 O na ndĩ na moritũ macio mothe, nĩ harĩ ũndũ ũngĩ ũthĩnagia mũthenya o mũthenya: gũtangĩkĩra ciũngano ciothe.29 Nũ ũtarĩ na hinya, na niĩ ngakorũo na hinya? Nũ ũhĩngĩkĩte, na ngorũo itarakarĩte?30 Angĩkorũo no mũhaka ndĩĩrahe, ngwĩrahĩra maũndũ marĩa monanagia atĩ ndirĩ na hinya.31 Ngai o we Ithe wa Mwathani Jesu, Ũrĩa ũgoocagwo tene na tene, nĩ oĩ atĩ ndiraheenania.32 Thĩinĩ wa Dameski, ngavana arĩ rungu rwa mũthamaki Areta nĩ aarangĩire itũũra rĩu nĩguo aanyite,33 no ngiumĩrio ndirica-inĩ ya rũthingo rwa itũũra ngĩikũrũkio ndĩ thĩinĩ wa gĩkabu, ngĩhonoka kũnyitwo nĩwe.
kik_Latn